የኮቪድ 19 ወረርሽኝ በአካባቢ ጥበቃ ላይ አዎንታዊና አሉታዊ ተጽዕኖ
አዲስአበባ:- የኮሮና ቫይረስ ወረርሽኝ የአካባቢ ስነምህዳርን ለመጠበቅ በህብረት በሚከናወኑ ሥራዎች እና ከብክለት ጋር በተያያዘ አሉታዊና አወንታዊ ተጽዕኖዎች እንዳለው ተጠቆመ። በሀረማያ ዩኒቨርሲቲ በህብረተሰብ ሳይንስና ሥነተኮር ኮሌጅ ዲን ረዳት ፕሮፌሰር ዶክተር አቤነዘር ዋቁማ በኮሮና ቫይረስ ወረርሽኝ መከሰት ምክንያት እንቅስቃሴ መገታቱ በአካባቢ ሥነምህዳር ስለሚኖረው መልካም አጋጣሚና ተጽዕኖ በተመለከተ ከአዲስዘመን ጋዜጣ ጋር በነበራቸው ቆይታ እንደገለጹት፤ወረርሽኙን ለመከላከል የሰዎች ስብስብ በመከልከሉ ለእርሻ ዝግጅትም ሆነ፣ለአየርንብረት ጥበቃ በህበርት የሚከናወን የአካባቢ ጥበቃ እንደ ችግኝ ተከላና እንክብካቤ እንዲሁም በመተጋገዝ የሚከናወን የእርከን ሥራ በመቅረቱ በአካባቢ ጥበቃ ሥራው ላይ ተጽዕኖ አሳድሯል። እንደ ዶክተር አቤነዘር ማብራሪያ ሥራው በመቅረቱ ሳይንሳዊ በሆነ መንገድ መጽደቅ የነበረባቸው ችግኞች እንዳይጸድቁ ከማደረጉ በተጨማሪ በደለል ተሞልተውም ከሆነ ደለሉን ለማስወገድ አለመቻሉ ከተጽዕኖዎቹ መካከል ጥቂቶቹ ማሳያ ናቸው። ሥራዎቹ ስፋት ያላቸውና በህብረት የሚከናወኑ መሆናቸው ነው ለተጽዕኖ ተጋላጭ ያደረገው። ሰዎች ዛፍ መቁረጥ አለመተዋቸውም ተጽዕኖውን ያባብሰዋል። ተጽዕኖው በዚህ መልኩ ቢገለጽም በሌላ በኩል አዎንታዊ ወይም መልካም አጋጣሚም አለው ያሉት ዶክተር አቤነዘር በወረርሽኙ ምክንያት ኢንዱስትሪዎች ሥራ ማቆማቸው ያስወግዱት የነበረው ፍሳሽ ቆሻሻና ጭስ አካባቢንና ወንዞችን በመበከል ያስከትል የነበረው ጉዳት እንዲቀንስ አስችሏል። በተለይ ብዙ ኢንዱስትሪ ባላቸው ሀገራት በደንብ ይገለጻል። የካርቦን ልቀት የሚያጠቃቸው እንደ ኢትዮጵያ ያሉ በማደግ ላይ ያሉ ሀገራትም በተዘዋዋሪ ተጠቃሚ ይሆናሉ። በኢትዮጵያ ያለውን ነባራዊ ሁኔታ ዶክተር አቤኔዘር ለቀረበላቸው ጥያቄ በዳታ የተደገፈ መረጃ ለማሳየት በበሽታው ምክንያት መንቀሳቀስ አለመቻሉና በቴክኖሎጂ ለመጠቀምም የተደራጀ አሠራር አለመኖሩ በኢትዮጵያ ያለውን ነባራዊ ሁኔታ ለማሳየት ባይቻልም ጥቅሙን ካለው የጥናት ተሞክሮ መግለጽ እንደሚቻል ምላሽ ሰጥተዋል።ጥናት ለማካሄድ መረጃ ለመሰብሰብ እንቅስቃሴ ቢጀመር በህብረተሰቡ ዘንድ የተሳሳተ መረጃ እንዳይኖር መጠንቀቅ እንደሚያስፈልግም ጠቁመዋል።አዲስ ዘመን ሚያዝያ 15/2012ለምለም መንግሥቱ